b"\n_START_ARTICLE_\nPrebostat de Berchtesgaden\n_START_SECTION_\nHist\xc3\xb2ria\n_START_PARAGRAPH_\nEl monestir, dedicat a Sant Pere i a Sant Joan Baptista, fou fundat el 1102 per una comunitat de monjos agustinians procedents de Sulzbach per desig de la comtessa Irmgard de Sulzbach, filla del comte-palat\xc3\xad Kuno I. de Rott. A la seva mort el seu fill Berenguer de Sulzbach i el seu fillastre Kuno de Horburg es van encarregar de portar a terme la fundaci\xc3\xb3._NEWLINE_El territori del Prebostat comprenia el territori de la vall de Berchtesgaden, es correspon al que avui serien els municipis de Berchtesgaden, Bischofswiesen, Marktschellenberg, Ramsau bei Berchtesgaden i Sch\xc3\xb6nau am K\xc3\xb6nigssee, ocasionalment la seva jurisdicci\xc3\xb3 es va estendre sobre algunes \xc3\xa0rees situades fora d'aquest territori. En aquella \xc3\xa8poca els centres del principat eren els mercats de Berchtesgaden i Schellenberg i el vicariat de Ramsau mentre el territori s'organitzava en Gnotschaften._NEWLINE_La localitzaci\xc3\xb3 del monestir era un punt estrat\xc3\xa8gic de gran import\xc3\xa0ncia, a prop dels dip\xc3\xb2sits de sal de Berchtesgaden i entre els territoris dels seus ve\xc3\xafns m\xc3\xa9s poderosos, Baviera i Salzburg, cosa que li permetia actuar com a estat tamp\xc3\xb3 en benefici propi. D'altra banda cal considerar la situaci\xc3\xb3 geogr\xc3\xa0fica de la vall, envoltada de grans muntanyes que la feien gaireb\xc3\xa9 inaccessible excepte per un \xc3\xbanic punt pel nord. Aquestes circumst\xc3\xa0ncies van fer que el Prebostat tingu\xc3\xa9s poques dificultats per a mantenir la seva independ\xc3\xa8ncia i el 1194 va esdevenir una Abadia Imperial. El 1380 el prebost va ser nomenat Pr\xc3\xadncep de l'Imperi (Reichsf\xc3\xbcrste), i el 1559 obt\xc3\xa9 el dret de seure al Reichstag com a Pr\xc3\xadncep-Prebost, un t\xc3\xadtol comparable al de pr\xc3\xadncep-bisbe._NEWLINE_Habitualment el t\xc3\xadtol de Pr\xc3\xadncep-Prebost va ser posse\xc3\xaft conjuntament amb d'altres de l'alta jerarquia eclesi\xc3\xa0stica i sovint els prebosts vivien fora del territori de la seva jurisdicci\xc3\xb3._NEWLINE_Entre 1802 i 1803 el Prebostat i els seus territoris van ser secularitzats en el marc de la Reichsdeputationshauptschluss (Gran secularitzaci\xc3\xb3 alemanya) i van passar a l'Electorat de Salzburg, el 1805 a \xc3\x80ustria i el 1810 a Baviera. Els edificis mon\xc3\xa0stics van ser utilitzats durant un cert temps com a caserna per\xc3\xb2 el 1818 el monestir va esdevenir resid\xc3\xa8ncia de la fam\xc3\xadlia real bavaresa, la dinastia Wittelsbach, que el va utilitzar com a palau d'estiu._NEWLINE_Amb el final de la monarquia bavaresa el monestir va ser considerat com a part del fons personal dels Wittelsbach (Wittelsbacher Ausgleichsfond). Actualment algunes sales del palau s\xc3\xb3n obertes al p\xc3\xbablic mentre d'altres encara s\xc3\xb3n utilitzades pels hereus dels Wittelsbach i l'esgl\xc3\xa9sia del monestir funciona com a esgl\xc3\xa9sia parroquial"